Süžee on paljulubav: vananev rokistaar Judas Coyne (kes on omal ajal nii Led Zeppelini kui AC/DCd soojendanud, nii nunnu) elab oma maamajas vaikset rantjee-elu, seltsiks koerad, vahelduvad noorukesed gooti-sõbrannad ja morbiidsete esemete kollektsioon. Ühel päeval laekub talle pakkumine, millest ei saa keelduda - osta internetioksjonilt ehtne kummitus. Kuna see sobib kollektsiooni ideaalselt, saabki tehing teoks ja kuller toob Jude'ile  südamekujulise karbi… vana ülikonnaga. Ameerikaliku operatiivsusega hakkab jalamaid asju juhtuma, ja mitte vähe, ikka laks laksu otsa. Ning kui Jude hakkab surnutelt telefonikõnesid saama ja leiab end õndsas rahus garaaži suletud töötava mootoriga autos lebotamas või oma tüdruku meelekohale surutud püstoli päästikule vajutamas, peab ta otsustama, kas võtta vastu väidetav õiglane karistus mineviku pahategude eest või hakata oma elu eest võitlema.  Ajee.